Številka : 102 / 19

Datum: 11 . 5. 2019

Lovska zveza Slovenije - LZS

Ministrstvo za okolje in prostor

Ministrstvo za kmetijstvo, gozdarstvo in prehrano

Inšpektorat RS za okolje in prostor

inšpektorat RS za kmetijstvo gozdarstvo lovstvo in ribištvo

MNZ- Generalna policijska uprava

**ZADEVA : ODGOVOR ZEG in DRUŠTVA VOLČJE SRCE**

 **NA ODGOVOR IN ODZIV LZS ( dne 6.5.2019 )**

Spoštovani,

naj pojasnimo, da se na predsednika Lovske zveze Slovenije - LZS nanaša samo prvi stavek, to je stavek, v katerem je omenjen. Vsebina tega stavka izhaja iz našega razumevanja povedanega v oddaji Tednik z dne 28.11.2016 (zlasti od minute 8.00 do 8.35; <https://www.rtvslo.si/tednik/arhiv-oddaj/251>), pa tudi iz drugih objav, ki  že več let pozorno spremljamo. Prepričani smo, da je naše razumevanje njih pravilno.

Drugi stavki, ki jih navajate, se ne nanašajo na LZS, povzemajo pa dokazana strokovna dejstva, ki jim ni mogoče oporekati. Zato ne razumemo kaj bi LZS lahko pri tem motilo. Ravno zaradi strokovnosti po naši oceni širša zainteresirana javnost ceni predsednika LZS. Zato bi nas zelo presenetilo, če bi "demanti" LZS z dne 6.5.2019 (na naš odziv z dne 29.4.2019 na protest pred MOP z dne 26.4.2019) pomenil tudi njihovo negiranje strokovnih dejstev in bi ga lahko razumeli kot odmik LZS od osredotočenosti in naporov za dobrobit vseh divjih živali, kar naj bi bila po našem mnenju osnovna vloga LZS.

**Obenem smo močno razočarani nad tem, da LZS še vedno ni javno reagirala na protest pred MOP** z dne 26.4.2019, kjer so akterji pozivali k kaznivim dejanjem kot je ilegalno streljanje živali, ki poleg tega spadajo med zakonsko zavarovane vrste na evropski in nacionalni ravni. Gre za poziv panožnega sindikata po »državljanski nepokorščini« in oboroževanju kmetov, da bodo »sami začeli loviti divjad, jo zastrupljati in streljati«.

Nasploh pa smo prepričani, da se mora LZS v sodelovanju z organi pregona močneje zoperstaviti vsakemu krivolovu. Vsi skupaj z MOP kot pristojnim resorjem na čelu pa morajo storiti vse, da se preneha oz. prepreči trofejni lov in ubijanje zakonsko zaščitenih živali kot so medved in volk v komercialne namene, saj je to skregano z vsako logiko in v nasprotju z EU zakonodajo.

Ob tem ponovno opozarjamo, da, kot je strokovno dokazano, odstrel volkov tveganje za nastanek škodnih primerov na pašnih živalih lahko še poveča. Manjši tropi volkov namreč težje uplenijo večji naravni plen v gozdu. Poleg tega so, kot že omenjeno v našem odzivu, rejcem na voljo vsa zaščitna sredstva - elektro ograje, šolani pastirski psi in ljudje pastirji. Poudarjamo, da nikakor ne obstajajo pogoji za uveljavitev izjeme za odstrel volkov (odvzem iz narave) po evropski Habitatni direktivi, saj pred tem niso bile uporabljene vse druge razpoložljive možnosti.

Zato vztrajamo pri svojih zahtevah in ostro nasprotujemo vsakemu odstrelu/odvzemu volkov.

Razočarani smo tudi nad navedbo LZS v omenjenem "demantiju" , da je javna polemika nepotrebna. Društva oz. nevladne organizacije (še posebej s statusom društva v javnem interesu) smo v demokratični družbi legitimen sogovornik in zato ponovno zahtevamo, da se nas pri tako pomembnih zadevah kot je varstvo zavarovanih vrst živali nemudoma vključi v vse postopke in procese kot enakovredne partnerje.

Ekološki pozdrav !

|  |  |
| --- | --- |
| Zveza ekoloških gibanj Slovenije-ZEGKarel Lipič, univ.dipl.ing.Predsednik | Društvo Volčje SrceMatjaž Harisch, l.r.Predsednik |

V vednost:

Zavod za varstvo narave RS

Zavod za gozdove Slovenije

Sindikat kmetov Slovenije

Državni zbor RS (Odbor za infrastrukturo in okolje, Odbor za kmetijstvo)

Državni svet RS